Sot, Dita Botërore e Refugjatëve
OKB: Një në çdo 122 njerëz në botë është ose refugjat, ose person i zhvendosur, ose duke kërkuar azil
Sot është Dita Botërore e Refugjatëve. Agjensia e Kombeve të Bashkuara për Refugjatët thotë në një raport të ri se një numër rekord njerëzish, 59 milion e 500 mijë, në krahasim me 51 milion e 200 mijë nga viti I kaluar, kanë qenë të detyruar të largohen nga shtëpitë e tyre në kërkim të sigurisë. Presidenti amerikan Barak Obama tha se "Dita Botërore e Refugjatëve është një rast solemn që Shtetet e Bashkuara së bashku me partnerët e komunitetit ndërkombëtar të njohin dinjitetin, vlerën dhe potencialin e çdo njërit prej këtyre njerëzve." OKB-ja thotë se një në çdo 122 njerëz në botë është ose refugjat, ose person i zhvendosur, ose duke kërkuar azil. Sipas Agjencisë së OKB-së për Refugjatët, nëse kjo ishte do të ishte popullsia e një vendi, ajo do të ishte e 24-a më e madhe në botë. Të tejlodhur, të djegur nga dielli, të dehidratuar dhe me asgjë tjetër në veç një çante me rroba, refugjati sirian Sameh, djali dhe gruaja e tij, të dërrmuar, zbresin nga një anije e marinës irlandeze në një port në Katania të Italisë. Ata dhe qindra refugjatë të tjerë u shpëtuan këtë javë, ndërsa udhëtonin me gomone në Deti Mesdhe Sameh dhe familja e tij janë pjesë e një eksodi me përmasa epike. Kombet e Bashkuara thonë se deri në fund të vitit 2014, më tepër se 60 milionë njerëz u detyruan të largohen nga shtëpitë e tyre - zhvendosja më e madhe e regjistruar ndonjëherë. Vetëm këtë vit, më tepër se 100 mijë imigrantë kanë kaluar Detin Mesdhe për në Evropë. Rreth 2 mijë njerëz kanë vdekur. Andrej Mahecic është zyrtar i agjencisë së refugjatëve: Këtë javë pamje pikëlluese paraqesin refugjatë sirianë duke i ikur luftimeve që zhvillohen mes Shtetit Islamik dhe forcave kurde, të cilat përpiqen të kalojnë kufirin për në Turqi. Fqinjët e Sirisë po përpiqen ta frenojnë fluksin e refugjatëve. Ata kanë marrë një mbështetje tepër të vogël nga komuniteti ndërkombëtar, thotë Anna Shea e Organizatës "Amnesty International". Sipas grupit "Amnesty International", refugjatët e Afrikës, të harruar, përbëjnë një krizë botërore më vete. Vetëm nga Afrika Nën-Sahariane ka mbi 3 milionë refugjatë. Zonja Shea thotë se përgjigja globale ndaj imigrantëve u theksua muajin e kaluar, ndërsa mijëra refugjatë Rohingya nga Myanmari u lanë në mesin e Detit Andaman për javë të tëra, ngaqë asnjë vend nuk pranonte t'i merrte. Indonezia dhe Malajsia tani i kanë ofruar atyre sistemim të përkohshëm. Bota është duke hyrë në një epokë të rrezikshme, ku përgjigja humanitare mbetet mjaft e vogël për shkak të shkallës së krizës humanitare, thotë zyrtari i OKB-së, Andrej Mahecic: Zoti Mahecic thotë se shpresa afatgjatë është një zgjidhje politike për krizën. Por shumë nga këto konflikte janë duke u intensifikuar dhe numri i njerëzve që detyrohen të largohen nga vendet e tyre për të shpëtuar jetën vazhdon të rritet.